Jens Joel (S), 2023-02-09:
Tak for det, formand.
Det er rigtigt, som beskæftigelsesministeren også allerede har redegjort for, at vi i dag behandler et borgerforslag om at bevare store bededag og give politikerne 10 pct. mindre i løn.
Som beskæftigelsesministeren har været inde på, er der god grund til at diskutere, tror jeg, politikernes lønforhold, og det kan vi sagtens gøre.
Det kommer vi i øvrigt også til om en måneds tid i Folketingssalen, fordi der også er fremsat et beslutningsforslag om det.
Men i den her situation er det jo en meget lille del af den regning, vi skal betale, og derfor vil jeg egentlig koncentrere mig om det, som jeg tror er det, der ligger flest borgere på sinde, og som jeg oplever er den store diskussion, nemlig hvorvidt store bededag skal være en arbejdsdag, eller om det fortsat skal være en helligdag.
Det er jo alt sammen i en situation, hvor vi ikke ønsker samtidig at slække på klimaambitionerne herhjemme, men hvor vi tværtimod har skruet op for vores klimaambitioner i regeringsgrundlaget og vil være CO 2 -neutrale hurtigere.
Det er i en situation, hvor vi ikke synes, at den ældrepleje, vi leverer, ikke engang i dag, er god nok, men hvor vi samtidig kan se, at der kommer 125.000 flere borgere over 70 år om nogle år.
For vi ved godt, at det er svært at rekruttere sosu'er, lærere og sygeplejersker, og vi ved, at erhvervslivet har svært ved at rekruttere industriteknikere, smede og bygningshåndværkere.
Og det er jo, fordi vi står over for rigtig store opgaver de kommende år, at vi mener, at vi skal styrke både vores offentlige finanser og vores samlede evne til at løfte opgaverne i Danmark ved at sikre, at vi alle sammen arbejder en dag mere, frem for, som man tidligere har gjort, når der har været kriseregninger, der skulle betales, at sende regningen til dem, der stod uden for arbejdsmarkedet, eller dem, der ikke længere ville kunne have ret til tidligere pension eller andet.
For det er ikke nogen hemmelighed, at de penge, vi tilvejebringer her, jo dækker nogenlunde det samme, som det koster at have en såkaldt Arnepension, altså en ret til tidligere tilbagetrækning, og jeg ønsker ikke, at det er dem med udsigt til Arnepension, som skal betale hele regningen, ved at vi tager den.
Så vil jeg hellere, at vi løfter i flok.
Jeg ved, at der vil være nogen, for det har der været hele vejen igennem, som spørger: Er der ikke andre ting, vi kan gøre for at sikre, at vi får flere hænder og i øvrigt flere penge i kassen?
Og jo, der er andre ting, vi kan gøre.
Vi skal også være bedre til at sikre, at de grupper, som står mere uden for arbejdsmarkedet end gennemsnittet, er med.
Det kunne være nogle af vores nytilkomne, flygtninge og indvandrere, som har en for dårlig tilknytning til arbejdsmarkedet.
Der er nogle af vores kollegaer derude, som arbejder på deltid, men som gerne vil på fuld tid.
Og vi har seniorer, som vi gerne vil sikre, hvis de har kræfterne og lysten, kan yde en ekstra indsats.
Det er i øvrigt baggrunden for, at vi i går jo sagde, at vi ville fjerne modregningen, sådan at hvis man arbejder, efter man har nået folkepensionsalderen, bliver man ikke modregnet.
Vi vil gerne have alle de der ting i spil, og det er i virkeligheden min pointe.
Man kan godt på alle mulige måder være med til at løse den her opgave, men vi er nødt til at bruge alle måderne, for ellers kommer vi ikke i mål.
Regeringens ambition er et arbejdsudbud på 45.000 flere personer.
De 8.500, som bededag bidrager med, er en stor del af bidraget til at sikre, at vi faktisk samlet set kan løfte de opgaver, vi har, og det er jo for at indfri et regeringsgrundlag, som vi mener både med hensyn til velfærdssamfundet, klimaindsatsen og vores fred og sikkerhed har skruet ambitionerne i vejret, men det er jo bestemt ikke ambitioner, som vi ikke også mener vi skal indfri, for alternativet er for ringe.
Vi støtter ikke borgerforslaget.